Temeljem odredbi članka 14. Zakona o proračunu (Narodne novine br.87/08, 136/12 ) i članka 27.Statuta Općine Gradac ( Službeni glasnik Općine Gradac br. 79/09, 01/13 i 02/13 ), Općinsko vijeće Općine Gradac na sjednici održanoj 15.12.2014.godine donosi:

  **ODLUKU**

 **O IZVRŠAVANJU PRORAČUNA OPĆINE GRADAC**

 **ZA 2015.GODINU**

I .OPĆE ODREDBE

Članak 1.

Ovom Odlukom se uređuje struktura prihoda i primitaka, rashoda i izdataka Proračuna Općine Gradac za 2015.godinu ( u daljem tekstu Proračuna ), njegovo izvršavanje, opseg zaduživanja, upravljanje dugom te financijskom i nefinancijskom imovinom, prava i obveze korisnika proračunskih sredstava, pojedine ovlasti načelnika, te druga pitanja u izvršavanju Proračuna.

 Članak 2.

Proračun se donosi i izvršava u skladu s načelima jedinstva i točnosti proračuna, načela jedne godine i uravnoteženosti, dobrog financijskog upravljanja i transparentnosti.

II. STRUKTURA PRORAČUNA

 Članak 3.

Proračun se sastoji od općeg i posebnog dijela te plana razvojnih programa.

Opći dio Proračuna se sastoji od računa prihoda i rashoda i računa financiranja.

U računu financiranja nije planirano zaduživanje niti izdaci za financijsku imovinu i otplatu zajmova.

Posebni dio Proračuna se sastoji od plana rashoda i izdataka raspoređenih prema organizacijskoj, ekonomskoj, programskoj i funkcijskoj klasifikaciji.

U planu razvojnih programa iskazani su planirani rashodi za investicije za trogodišnje razdoblje , a usklađuju se svake godine.

II. IZVRŠAVANJE PRORAČUNA

 Članak 4.

Proračun se izvršava u skladu s raspoloživim sredstvima i dospjelim obvezama.

Jedinstveni upravni odjel Općine Gradac odgovoran je za potpunu i pravodobnu naplatu prihoda i primitaka iz svoje nadležnosti, za njihovu uplatu u Proračun i za izvršavanje svih rashoda i izdataka u skladu sa namjenama.

Prihodi Proračuna ubiru se i uplaćuju u proračun u skladu sa zakonom ili drugim propisom, neovisno o visini planiranih prihoda u proračunu.

 Članak 5.

Vlastiti i namjenski prihodi proračunskih korisnika ne uplaćuju se u Proračun, već se troše prema potrebama i planovima proračunskih korisnika. Ostvarenje i utrošak vlastitih i namjenskih prihoda nadzire odjel za proračun i financije. Radi potrebe izrade konsolidiranog izvještaja proračunski korisnici polugodišnje izvještavaju o strukturi ostvarenih i utrošenih vlastitih prihoda.

Članak 6.

Svaki rashod i izdatak iz proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Odgovorna osoba mora prije isplate provjeriti i potpisati pravni temelj i visinu obveze koja proizlazi iz knjigovodstvene isprave.

Rashodi i izdaci realiziraju se do iznosa planiranih u proračunu.

Primljena a manje planirana ili neplanirana sredstva od pomoći, donacija i prihoda za posebne namjene mogu se trošiti iznad iznosa planiranih u proračunu, do visine primljenih sredstava.

Izmjenama i dopunama proračuna za tekuću godinu korigirat će se utrošene, a manje planirane ili neplanirane pozicije navedenih rashoda.

 Članak 7.

Proračunskim korisnicima sredstva se doznačuju mjesečno, prema njihovim zahtjevima, a smiju ih koristiti samo za namjene i do visine određene proračunom.

Korisnici proračunskih sredstava dostavljaju izvješća o utrošenim sredstvima svakog mjeseca.

U slučaju neispunjenja obveza iz ovog članka korisnicima sredstava može se obustaviti isplata iz proračuna. Odluku o tome donosi Općinski načelnik.

 Članak 8.

Preraspodjela sredstava može se izvršiti najviše do 5% rashoda i izdataka na proračunskoj stavci koja se mijenja u okviru ukupno planiranih rashoda i izdataka. Odluku o tome donosi Općinski načelnik, a o izvršenim preraspodjelama izvješćuje Općinsko vijeće na prvoj slijedećoj sjednici.

Ako tijekom godine dođe do znatnije neusklađenosti ostvarivanja planiranih prihoda i rashoda Proračuna predložit će se Izmjene i dopune proračuna radi uravnoteženja, odnosno preraspodjele sredstava.

 Članak 9.

Voditelj za proračun i financije podnosit će općinskom načelniku tromjesečno izvješće o ostvarivanju proračuna, a Općinski načelnik Općinskom vijeću polugodišnje sa stanjem 30.lipnja i godišnje sa stanjem 31.prosinca.

 Članak 10.

 Za izvršavanje proračuna u cjelini odgovoran je Općinski načelnik.

III. UPRAVLJANJE FINANCIJSKOM I NEFINANCIJSKOM IMOVINOM

 Članak 11.

Općinski načelnik upravlja raspoloživim novčanim sredstvima na računu Proračuna. Odluku o odabiru banke kod koje će se voditi račun Proračuna donosi općinski načelnik.

Slobodna novčana sredstva Proračuna mogu se oročiti kod poslovne banke poštujući načela sigurnosti i likvidnosti. Ugovor o oročavanju potpisuje općinski načelnik.

 Članak 12.

Ustanove čiji je osnivač Općina Gradac smije se zadužiti samo uz suglasnost Općine Gradac.

Općinski načelnik može davati jamstva po kratkoročnom zaduženju ustanovi čiji je osnivač Općina Gradac.

Članak 13.

Općinski načelnik može donijeti odluku o otpisu potraživanja za dugovanja po pojedinim vrstama prihoda za koje je nastupila apsolutna zastara prava na naplatu ili u drugim slučajevima kada je nastupila nemogućnost naplate.

 Općinski načelnik može otpisati ili djelomično otpisati potraživanja, ako bi troškovi naplate potraživanja bili u nesrazmjeru s visinom potraživanja.

Općinski načelnik može na zahtjev dužnika, uz primjereno osiguranje i kamate, odgoditi plaćanje i odobriti obročnu otplatu duga, ako time bitno poboljšava dužnikove mogućnosti otplate duga, od kojeg inače ne bi bilo moguće naplatiti cjelokupan dug.

Naplata duga iz stavka 1. može se odgoditi jednokratno do 12 mjeseci ili se može odobriti plaćanje duga u obrocima i to maksimalno do 24 mjesečna obroka.

 Članak 14.

Plaćanje predujmova moguće je samo iznimno i uz odobrenje Općinskog načelnika.

 Odobrenje podrazumijeva ovjeru knjigovodstvene isprave kojom se zahtijeva plaćanje predujma.

 Članak 15.

Pogrešno ili više uplaćeni prihodi u Proračun vraćaju se uplatiteljima na teret tih prihoda. Pogrešno ili više uplaćeni prihodi u proračune prethodnih godina vraćaju se uplatiteljima na teret rashoda Proračuna. Rješenje o povratu sredstava donosi Jedinstveni upravni odjel.

 Članak 16.

Za izvršavanje javnih službi i djelatnost u interesu Općine Gradac , Općina može svojom imovinom osnovati ustanove, trgovačka društva i druge pravne osobe.

 Članak 17.

Općinski načelnik upravlja nefinancijskom imovinom sukladno općim aktima Općine Gradac.

Upravljanje imovinom podrazumijeva njeno korištenje, održavanje i davanje u zakup.

IV. NADZOR PRORAČUNA

 Članak 18.

Proračunski nadzor je postupak nadziranja zakonitosti, svrhovitosti i pravodobnosti korištenja proračunskih sredstava kojim se nalažu mjere za otklanjanje utvrđenih nezakonitosti i nepravilnosti. Obuhvaća nadzor računovodstvenih, financijskih i ostalih poslovnih dokumenata. Proračunski nadzor obavlja Ministarstvo financija.

IV. ZAVRŠNE ODREDBE

 Članak 19.

Ova Odluka stupa na snagu osmog dana od dana objave u „Službenom glasniku Općine Gradac“.

Klasa: 022-05/14-01/09

Urbroj: 2147-04/14-04

Gradac, 15.12.2014.godine

 PREDSJEDNIK OPĆINSKOG VIJEĆA

 Branko Kosović